ACEเคาะราคาขายสุดท้าย IPO ที่หุ้นละ 4.40 บาท
กลงทุนสถาบันแห่จองเกิน 10 เท่า ลงสนามเทรดกระดาน SET วันที่ 13 พ.ย.นี้
6 พ.ย. 2562

นักลงทุนสถาบันแห่จองเกิน 10 เท่า ลงสนามเทรดกระดาน SET วันที่ 13 พ.ย.นี้
น.ส.วีณา เลิศนิมิตร กรรมการ บริษัทหลักทรัพย์ (บล.)ไทยพาณิชย์ ในฐานะ Sole Bookrunner และผู้จัดการการจัดจำหน่ายและรับประกันการจำหน่ายร่วม เปิดเผยว่า หลังจาก บริษัท แอ๊บโซลูท คลีน เอ็นเนอร์จี้ (ACE)ได้กำหนดช่วงราคาเสนอขายหุ้นสามัญเพิ่มทุนแก่ประชาชนเป็นครั้งแรก (IPO) ที่ราคาหุ้นละ 4.00 – 4.40 บาท และเปิดให้นักลงทุนรายย่อยจองซื้อเมื่อวันที่ 1 และ 4 – 5 พฤศจิกายนที่ผ่านมา ที่ราคา 4.40 บาทต่อหุ้น ซึ่งเป็นราคาสูงสุดของช่วงราคาเสนอขายดังกล่าว
พร้อมกับสำรวจความต้องการจองซื้อของนักลงทุนสถาบัน ในการจัดสรรหุ้นได้จัดสรรให้นักลงทุนสถาบัน 60 % และจัดสรรให้นักลงทุนรายย่อย 40 % โดยนักลงทุนรายย่อยให้การตอบรับจองซื้อคับคั่ง ขณะที่นักลงทุนสถาบันก็แสดงความสนใจเป็นจำนวนมาก โดยแสดงความต้องการจองซื้อที่ราคาสูงสุดหุ้นละ 4.40 บาท มากกว่าจำนวนหุ้นที่จัดสรรแก่นักลงทุนสถาบันกว่า 10 เท่า
ล่าสุดจึงกำหนดราคาเสนอขายสุดท้ายที่ราคา 4.40 บาทต่อหุ้น ซึ่งเป็นราคาสูงสุดของช่วงราคาเสนอขายเบื้องต้น และคาดว่าจะนำหุ้น ACE เข้าซื้อขายในตลาดหลักทรัพย์แห่งประเทศไทย (SET)ในหมวดทรัพยากร/พลังงานและสาธารณูปโภค วันที่ 13 พฤศจิกายน นี้
นายธนะชัย บัณฑิตวรภูมิ ประธานเจ้าหน้าที่บริหาร ACE กล่าวว่า ผลการดำเนินงานปี 2559 –2561บริษัทฯ มีรายได้รวม 2,161 ล้านบาท 4,346 ล้านบาท และ 4,849 ล้านบาท เติบโตอย่างต่อเนื่องตามลำดับ คิดเป็นอัตราการเติบโตเฉลี่ยต่อปี (CAGR) ประมาณ 50% และมีกำไรสุทธิ 134 ล้านบาท 334 ล้านบาท และ 547 ล้านบาท ตามลำดับ คิดเป็น CAGR ประมาณ 102%
ส่วนผลการดำเนินงาน 6 เดือนแรกของปี 2562 มีรายได้รวม 2,555 ล้านบาท และกำไรสุทธิ 342 ล้านบาท นอกจากนี้ยังมีอัตราเติบโตของผลตอบแทนบน Fixed Asset (Return on Fixed Asset)โดยในปี 2559 –2561 มีอัตราผลตอบแทนอยู่ที่ 4.1% 8.1% และ 12.4% ตามลำดับ และในช่วงไตรมาส 2/2562 เพิ่มขึ้นเป็น 16%